Opskriften på et langt og godt liv

Af Torbjørn Jørgensen 

Nogle gange er det fantastisk at komme til at læse forskellige artikler, bøger, undersøgelser, som bekræfter den erfaring man selv igennem årene har fået.

I denne artikel vil jeg beskæftige mig med 2 bøger jeg for nylig har læst. Den ene er udkommet i år, skrevet af professor Bobby Zachariae, Århus Universitetshospital. Titlen og næsten som i overskriften: ”Opskriften på et langt liv”. Forlaget Rosinante.

I bogen samler Bobby Zachariae mange af de undersøgelser, der på forskellig måde er foretaget gennem de seneste år. Som du har kunnet læse i flere af de artikler jeg tidligere har skrevet, refererer jeg til nogle af disse undersøgelser, der publiceres gennem ”Forskningsnyt fra psykologien”.

Konklusionerne – ”den røde tråd” - fra alt dette bliver:

1. Hold en normal kropsvægt

2. Drik alkohol i begrænsede mængder

3. Drop tobakken

4. Spis morgenmad regelmæssigt

5. Lad være med at spise mellemmåltider

6. Dyrk motion i moderat omfang

7. Vær aktiv så længe som muligt

8. Skab positive relationer til andre mennesker

9. Flyt på landet

10. Tag en længere uddannelse

11. Lev sammen med en partner

12. Få et kæledyr

13. Få en religion (eller andet du kan tro på)

Vi ved det godt alt sammen. Det burde være unødvendigt at gennemgå og kommentere hvert enkelt udsagn. Derfor er det alligevel på sin plads at få rusket op i alle vore små dårligdomme. At vi spiser, drikker og ryger for meget. At vi dyrker for lidt motion. At vi har én eller noget vi holder af og tror på. 

Mere interessant er afsnittet i starten af bogen, hvori Bobby Zachariae igen fortæller at ”Optimister lever længere”. Jeg citerer: ”Personer med et pessimistisk livssyn har således vist sig at have et dårligere fysisk helbred, et mindre velfungerende immunforsvar og større risiko for at blive deprimerede.

Utallige undersøgelser bekræfter ovennævnte. For nylig læste jeg en spændende artikel om en undersøgelse i Tyskland som fortalte, at det er farligere at være pessimist end at ryge. Hvad jeg ikke forstår er, at vi oplever så utroligt mange negative mennesker. Mennesker der går efter hullerne i osten, i stedet for at nyde den herlige ost.

Mennesker der ALTID har negative kommentarer til næsten alt. Mennesker der ynder at sige: ”Det var en god fest, men der manglede rødbeder”. Mennesker der er så optændt af fejlfinding, at de helt glemmer at blive ressourcespejdere. Tænk at man dagligt programmerer sig selv til det jeg kalder ”Garfield holdninger”. Garfield er den type, som vågner om morgenen og siger: ”En ny dag truer”. Modsat ”Peter Plys holdninger”. Plysbjørn er den type der vågner om morgenen og siger: ”Hvor meget honning mon jeg kan finde i dag?” Honning er for Peter Plys lig med gode oplevelser.

Tænk et lille øjeblik over, hvad du vil sige til dig selv, når du bliver meget gammel. Vil du sige: ”Nå, det var så det forfærdelige liv – godt det er overstået”, eller vil du sige: ”Hvor har jeg dog haft mange gode og spændende oplevelser i mit liv”???

Det er for sent at ændre når man bliver meget gammel. Livet sker lige her og nu. Dine tanker bliver til ord, dine ord bliver til dine holdninger, dine holdninger bliver dit liv. Du ER og du BLIVER hvad du tænker.

Hvad har alt dette med Ménière og tinnitus at gøre?

Jo for nu kan vi gå til den anden bog jeg lige har læst med stor interesse. Den amerikanske læge af Indisk fødsel, Deepak Chopra, som har skrevet mange bøger om sammenhængene mellem tanken og legemet, fortæller i sin bog fra 1990: ”Livets videnskab” – Gyldendals bogklubber, om spontan helbredelse. (Spontan helbredelse sker, uden at der er nogen påviselig eller videnskabeligt bevislig årsag).

”Det er fascinerende, at en stor undersøgelse af fire hundrede tilfælde af spontan kræfthelbredelse, som senere er blevet fortolket af Elmer og Alyce Green fra Menningerklinikken, har vist, at alle patienterne kun havde én ting til fælles: Hver eneste af dem havde gennemgået en holdningsændring, før helbredelsen fandt sted, og var på en eller anden måde blevet forhåbningsfuld, modig og positiv”.

En patient spørger Deepak Chopra om tanken/hjernen har så meget kraft, at man selv skal føle skyld for sin sygdoms opståen. Her svarer Chopra, at ingen mennesker når nogen vegne ved at føle skyld, men at alle selv har et medansvar for helbredelsen.

Og så er vi stille og roligt tilbage til temaet Ménière og tinnitus. Det er ikke umuligt at de selv har ”skyld” i din sygdoms opståen. Jeg ved 100%, at jeg selv er medskyldig i at jeg fik en tinnitus som holdt mig sygemeldt i 1½ år. Skylden kan jeg blot ikke bruge til noget i sig selv. Men jeg kan, med rette, resonere, at såfremt min fortravlede og stressede levevis var medvirkende årsag til tinnitus, da må jeg ændre på den levevis jeg havde. Én af mine grundsætninger er, at hvis det jeg gør ikke virker, må jeg gøre noget andet.

Samtidig ved jeg nu, hvor jeg har fået min tinnitus ned på et meget acceptabelt niveau (jeg tænker ikke på den til daglig), at jeg kan medvirke til min egen helbredelse. Det gør jeg bl.a. ved at følge så mange af de gode råd Bobby Zachariae henviser til: Motion, spise og drikke mindre o.s.v., samt endnu mere til det råd som intet koster, men som giver mit liv et værdifuldt indhold hver eneste dag: At tænke positivt i alle livets forhold.

Det kan være svært, da vi jo ofte er en del af vores omverden. Her kommer det hårde arbejde, at sige fra over for alle der dræner dig for energi.

I alle de forhold, hvor du oplever negative strømninger. På jobbet, i familien, blandt såkaldte venner, i foreninger mv.…. Sig fra.

Det kan være hårdt ikke at snakke med de nærmeste i familien længere end højst nødvendigt. Det kan være hårdt at sige fra overfor negative venner. Det kan være hårdt at sige sit job op. Men efter min mening er prisen for høj. Det er dit eget liv det gælder.

Omvendt får du mere tid og mere energi til de der virkelig betyder noget.

Livet er for kort til nega’holikere (en ”nega’holiker” er en person, som altid søger det negative. Han/hun kan simpelthen ikke finde noget positivt, men har negative kommentarer til alt).

En nega’holiker dræber al energi, livsglæde og spontanitet.

Hvordan gør jeg det, rent praktisk?

Skriv en lille liste med følgende overskrift:

Mennesker der dræner mig for energi:

Xxxxxx (moster Karen)

Xxxxxx (Peter barber)

Xxxxxx (svigermor)

m.v.

m.v.

Når du så møder én af dem, så synger du en lille sang, inden i dig selv. Sangen lyder således: ”du er med på listen, du er med på listen, og du står øverst”

Denne lille teknik kan få dig selv til at smile, indeni og udenpå, og være medvirkende til, at de energidrænere du har i din nærhed, som ødelægger dit humør og dit immunforsvar.

Det vigtigste ved positiv tænkning er nemlig, at dit immunforsvar opbygges.

Så, brug den nærmeste fremtid til at lege med og opbygge dit eget immunforsvar gennem at tænke positivt. Livet er en gave, som ikke skal sjuskes væk gennem negativ tænkning.

De bedste og mest positive hilsener

Torbjørn Jørgensen

